
A tuberkulózis elleni küzdelem Budapesten 1873-1920

A tuberkulózis a századforduló Magyarországának meghatározó népbetegségeként elnyerte a modern morbus hungaricus jelzőt, ugyanakkor a járvány visszaszorításáért tett erőfeszítések történetéről még nem készült átfogó kutatásra alapuló feldolgozás. Dolgozatomban a budapesti tuberkulózis járvány elleni küzdelem kezdeteit, annak különböző elemeit mutatom be Budapest létrejöttétől 1920-ig.
A korszakban a tuberkulózist végig a vezető halálokok között találjuk, a fővárosban pedig kifejezetten magas volt a fertőzöttség és halandóság. Ezért égetően nagy szükség volt arra, hogy a megfelelő egészségügyi tájékoztatás segítségével csökkentsék a megbetegedések számát, valamint, hogy megteremtsék a betegség gyógyításához szükséges ellátórendszert.
A dolgozatban a tuberkulózis elleni küzdelem kezdeti mozzanatait és folyamatos fejlődését követem végig a korszak egészségügyi szaktekintélyei által írott műveken keresztül. Ezeket egészítem ki a témában megjelent gümőkórt taglaló publicisztikai írások ismertetésével és a járványkérdést kezelő törvények és rendeletek vizsgálatával.



